ตลาดหุ้นเอเชียปรับตัวขึ้นบ่ายนี้ จับตาหนี้กรีซ-ข้อมูลศก.ยุโรป
ตลาดหุ้นเอเชียส่วนใหญ่ปรับตัวขึ้นในการซื้อขายช่วงบ่ายวันนี้ โดยตลาดยังคงให้ความสนใจกับสถานการณ์หนี้กรีซและข้อมูลเศรษฐกิจของฝรั่งเศสและอังกฤษที่จะมีการเปิดเผยในวันนี้
10 มิ.ย. 2558

สำนักข่าวอินโฟเควสท์ รายงานตลาดหุ้นเอเชียส่วนใหญ่ปรับตัวขึ้นในการซื้อขายช่วงบ่ายวันนี้ โดยตลาดยังคงให้ความสนใจกับสถานการณ์หนี้กรีซและข้อมูลเศรษฐกิจของฝรั่งเศสและอังกฤษที่จะมีการเปิดเผยในวันนี้
ดัชนี FBMKLCI ตลาดหุ้นมาเลเซียปิดภาคเช้าที่ 1,736.37 จุด เพิ่มขึ้น 7.32 จุด, +0.42% ดัชนีเซี่ยงไฮ้คอมโพสิตลดลง 0.5% แตะ 5,090.71 เมื่อเวลา 11.30 น.ตามเวลาท้องถิ่น ดัชนี HSI ตลาดหุ้นฮ่องกงปิดภาคเช้าที่ 27,045.50 จุด เพิ่มขึ้น 55.98 จุด, +0.21%
สำหรับความเคลื่อนไหวที่เด่นๆในวันนี้ ได้แก่ MSCI Inc. ซึ่งเป็นบริษัทจัดทำดัชนีหุ้นทั่วโลก เปิดเผยว่า การรวมหุ้นจีนไว้ในการคำนวณดัชนีตลาดหุ้นเกิดใหม่นั้นจะต้องรอจนกว่าจะมีการแก้ไขประเด็นปัญหาสำคัญที่เกี่ยวข้องกับการเข้าถึงตลาด
ด้านนายเกลน สตีเวนส์ ผู้ว่าการธนาคารกลางออสเตรเลีย ระบุว่าธนาคารยังเปิดทางสำหรับการผ่อนคลายนโยบายเพิ่มเติมด้วยการปรับลดอัตราดอกเบี้ยลงอีก เพื่อที่จะสนับสนุนให้เศรษฐกิจขยายตัวอย่างยั่งยืน